Guanin
Guanin (G, Gua) je jedna od četiri glavne nukleobaze, jedno od slova u genetičkoj informaciji koja je zapisana u nukleinskim kiselinama (DNK i RNK). Genetički kod je pohranjen u jedru, tj. u DNK, a različite kategorije RNK učestvuju u njenoj transkripciji (jedro) i translaciji (ribosomi u citoplazmi). Ime ove nukleinske baze je izvedeno iz guano (= ptičiji izmet), jer je prvi put izolovana iz ptičijeg izmeta. Guanin je derivat purina, a u baznom paru ima trostruku vodikovu vezu sa citozinom. Putem aromatskih interakcija, pozicionira se vertikalno sa ostalim nukleobazama. Guanin je tautomer, a njegov nukleozid je guanozin. U molekulama nukleinskih kiselina uparuje se sa citozinom. Guanin je i naziv specifične bijele amorfne supstance u krljuštima nekih riba, izmetu ptica, jetri i pankreasu sisara.